Považské múzeum v Žiline

Považské múzeum v Žiline je regionálne múzeum so sídlom v Budatíne. Jeho expozície sú zamerané na dejiny slovenského umenia, kultúry a dopravy. Múzeum sa zameriava na dokumentáciu dejín slovenského drotárstva doma i vo svete. Pôsobí ako regionálne zariadenie severozápadného Slovenska.

História 
Iniciatívy na zriadenie múzea v Žiline sa objavovali už od 20. rokoch 20. storočia. V roku 1940 sa v obci Dlhé Pole uskutočnila prvá drotárska výstava na svete. Už o dva roky neskôr vzniklo v priestoroch starej radnice mesta Mestské múzeum, ktorého vznik podporil aj vtedajší primátor Vojtech Tvrdý. V roku 1948 bolo múzeum presunuté do priestorov Budatínskeho zámku. Prvé expozície múzeum sprístupnilo v roku 1956, v roku 1976 sa od múzea osamostatnila Považská galéria umenia. Tá sa v súčasnosti nachádza v priestoroch na Námestí A. Hlinku v Žiline. Najmladšou expozíciou Považského múzea je Múzeum dopravy, inštalované v priestoroch bývalej železničnej stanice v Rajeckých Tepliciach.

Múzeum sídli v renovovaných priestoroch Budatínskeho zámku, na okraji Žiliny. Zaberá dve podlažia zámku, pričom na prízemí sa nachádzajú pohyblivé a časom sa meniace výstavy. Na poschodí zámku je inštalovaná stála expozícia Drotárskeho umenia, vlastné historické priestory a expozície zámku s dobovým interiérom. Zaujímavým priestorom je veža zámku, z ktorej je výhľad na Žilinu. 

Múzeum vyniká svojou edičnou činnosťou. Vydalo prvý Vlastivedný zborník na Slovensku, ktorý vychádza dodnes pod názvom Vlastivedný zborník Považia.

Expozície 
Budatínsky zámok – Drotárstvo, Pravek severozápadného Slovenska, Dejiny Žiliny 1208-1848 a Dobový interiér a sakrálne zbierky 18. a 19. storočia    
Čičmany
Radenov dom – Zo života a práce čičmianskeho ľudu, Z rodinného zvykoslovia
 Dom č. 42 – Ľudové obydlie
Gregorovo humno – V tom čičmianskom poli

Terchová – Jánošík a Terchová
Strečniansky hrad – stála expozícia Odkrytá minulosť, predstavuje archeologické nálezy zo žilinského regiónu
Kaplnka Strečnianskeho hradu – expozície Tortúra, Laboratórium alchymistu a expozícia venovaná Žofii Bosniakovej
Bytča, Sobášny palác v Bytči – Sobášny palác v Bytči - stredoeurópsky klenot
Teplička nad Váhom – pozostatky Žofie Bosniakovej (v roku 2009 zničené)
 Rajecké Teplice – múzeum dopravy v priestore železničnej stanice

Referencie

Iné projekty

Externé odkazy 
www.pmza.sk - hlavná stránka Považského múzea v Žiline

Múzeá v Žiline